CELEX: 32018D1888
Language: da
Date: 2018-12-03 00:00:00
Title: Kommissionens gennemførelsesafgørelse (EU) 2018/1888 af 3. december 2018 om fastsættelse af, at en midlertidig suspension af den præferencetold, som er fastsat i henhold til artikel 15 i Europa-Parlamentets og Rådets forordning (EU) nr. 19/2013 og i henhold til artikel 15 i Europa-Parlamentets og Rådets forordning (EU) nr. 20/2013, ikke er hensigtsmæssig for import af bananer med oprindelse i Guatemala og Peru

4.12.2018   
               
               
                  DA
               
               
                  Den Europæiske Unions Tidende
               
               
                  L 308/49
               
            
         KOMMISSIONENS GENNEMFØRELSESAFGØRELSE (EU) 2018/1888
         af 3. december 2018
         om fastsættelse af, at en midlertidig suspension af den præferencetold, som er fastsat i henhold til artikel 15 i Europa-Parlamentets og Rådets forordning (EU) nr. 19/2013 og i henhold til artikel 15 i Europa-Parlamentets og Rådets forordning (EU) nr. 20/2013, ikke er hensigtsmæssig for import af bananer med oprindelse i Guatemala og Peru
         EUROPA-KOMMISSIONEN HAR —
         under henvisning til traktaten om Den Europæiske Union og traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 19/2013 af 15. januar 2013 om gennemførelse af den bilaterale beskyttelsesklausul og stabiliseringsmekanismen for bananer i handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side (1), særlig artikel 15, stk. 2,
         under henvisning til Europa-Parlamentets og Rådets forordning (EU) nr. 20/2013 af 15. januar 2013 om gennemførelse af den bilaterale beskyttelsesklausul og stabiliseringsmekanismen for bananer i aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side (2), særlig artikel 15, stk. 2, og
         ud fra følgende betragtninger:
         
                     (1)
                  
                  
                     Der indførtes en stabiliseringsmekanisme for bananer ved aftalen om oprettelse af en associering mellem Den Europæiske Union og dens medlemsstater på den ene side og Mellemamerika på den anden side. Der indførtes en lignende mekanisme i handelsaftalen mellem Den Europæiske Union og dens medlemsstater på den ene side og Colombia, Ecuador og Peru på den anden side. Disse aftaler (»aftalerne«) trådte midlertidigt i kraft i Guatemala den 1. august 2013 og i Peru den 1. marts 2013.
                  
               
                     (2)
                  
                  
                     Ifølge disse stabiliseringsmekanismer, som blev indført ved forordning (EU) nr. 20/2013 og ved forordning (EU) nr. 19/2013, kan Kommissionen, når den udløsende importmængde af friske bananer (3) fra et af de pågældende lande overskrides, enten midlertidigt suspendere den præferencetold på importen af friske bananer for det pågældende land, eller beslutte, at en sådan suspension ikke er hensigtsmæssig. Dette bør ske ved vedtagelse af en gennemførelsesretsakt i overensstemmelse med hasteproceduren i artikel 14, stk. 4, i forordning (EU) nr. 20/2013 og i artikel 14, stk. 4, i forordning (EU) nr. 19/2013.
                  
               
                     (3)
                  
                  
                     Den 10. september og den 15. oktober 2018 oversteg importen til Unionen af friske bananer med oprindelse i Guatemala og Peru den udløsende importmængde på hhv. 70 000 ton og 97 500 ton, som fastsattes i de respektive relevante aftaler.
                  
               
                     (4)
                  
                  
                     I henhold til artikel 15, stk. 3, i forordning (EU) nr. 20/2013 og i henhold til artikel 15, stk. 3, i forordning (EU) nr. 19/2013 analyserede Kommissionen den virkning, som den pågældende import har på situationen på EU-markedet for bananer, for at afgøre, hvorvidt præferencetolden bør suspenderes. Kommissionen har undersøgt den pågældende imports betydning for prisniveauet i Unionen, udviklingen i importen fra andre kilder samt den generelle stabilitet på EU-markedet for friske bananer.
                  
               
                     (5)
                  
                  
                     Den 15. oktober 2018 udgjorde importen af friske bananer fra Guatemala og Peru 2,95 % og 2,80 % af den import til Unionen af friske bananer, som er omfattet af stabiliseringsmekanismen. Desuden tegner Guatemala og Peru sig for 1,8 % og 2,2 % af den samlede import af friske bananer til Unionen.
                  
               
                     (6)
                  
                  
                     Samtidig udgjorde importen fra store eksporterende lande, som også er omfattet af stabiliseringsmekanismen, navnlig Colombia, Costa Rica og Ecuador, 51 %, 64,3 % og 64,3 % af deres respektive tærskelværdier. De »uudnyttede« mængder under stabiliseringsmekanismen (ca. 2,4 mio. ton) er derfor væsentligt større end den samlede import fra Guatemala og Peru (105 366 og 99 698 ton).
                  
               
                     (7)
                  
                  
                     Importpriserne fra Guatemala og Peru var i gennemsnit 527 EUR pr. ton og 730 EUR pr. ton i de første otte måneder af 2018 (senest tilgængelige data), hvilket er hhv. 20 % lavere og 10,7 % højere end de gennemsnitlige priser på den øvrige import af friske bananer til Unionen.
                  
               
                     (8)
                  
                  
                     På trods af den lave pris på bananer, der importeres fra Guatemala, blev der i juli 2018 ikke registreret nogen negativ ændring i den gennemsnitlige engrospris for bananer på EU-markedet, som fortsat var høj. I august 2018 beløb den gennemsnitlige engrospris for bananer (uanset oprindelse) sig således til 911,5 EUR pr. ton, hvilket er 2,8 % højere end den tilsvarende pris i august 2017 (855,3 EUR pr. ton). Derudover beløb den gennemsnitlige engrospris for bananer produceret i Unionen sig til 1 228,6 EUR pr. ton i august 2018, hvilket er 38,9 % højere end niveauet i august 2017 (884,6 EUR pr. ton). Dette er til trods for det faktum, at importen fra Nicaragua nu overstiger tærskelværdierne med 409 %.
                  
               
                     (9)
                  
                  
                     I betragtning af at importen af bananer fra Guatemala og Peru er relativt lille, har den ingen indvirkning på priserne på EU-markedet for bananer. Der er således på nuværende tidspunkt hverken tegn på, at EU-markedets stabilitet er blevet påvirket negativt af den import af friske bananer fra Guatemala og Peru, der overskrider den fastsatte årlige udløsende importmængde, eller at den har haft nogen større indvirkning på EU-producenternes situation.
                  
               
                     (10)
                  
                  
                     Der er heller ikke tegn på fare for en alvorlig forværring på EU-markedet eller på en alvorlig forværring af den økonomiske situation for områderne i EU's yderste periferi i august 2018.
                  
               
                     (11)
                  
                  
                     Derfor synes en suspension af præferencetolden på importen af bananer med oprindelse i Guatemala og Peru ikke at være hensigtsmæssig på nuværende tidspunkt.
                  
               
                     (12)
                  
                  
                     Kommissionen vil fortsætte sin overvågning i denne henseende og kan i givet fald træffe foranstaltninger —
                  
               VEDTAGET DENNE AFGØRELSE:
         
            Artikel 1
            Den midlertidige suspension af præferencetold på importen af friske bananer henhørende under underposition 0803 90 10 i Den Europæiske Unions kombinerede nomenklatur og med oprindelse i Guatemala og/eller Peru er ikke hensigtsmæssig.
         
         
            Artikel 2
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 3. december 2018.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 17 af 19.1.2013, s. 1.
         
            (2)  EUT L 17 af 19.1.2013, s. 13.
         
            (3)  Underposition 0803 90 10 i Den Europæiske Unions kombinerede nomenklatur af 11. oktober 2018